KIRJALLINEN KYSYMYS E-2056/02

esittäjä(t): Charles Tannock (PPE-DE) komissiolle

(11. heinäkuuta 2002)

Aihe: Kosmeettisten valmisteiden testaaminen eläimillä

Euroopan parlamentti on äskettäin hyväksynyt suosituksen toiseen käsittelyyn neuvoston hyväksymästä yhteisestä kannasta Euroopan parlamentin ja neuvoston direktiivin antamiseksi kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY muuttamisesta (A5-0180/2002). Suosituksessa vaaditaan eläimillä testattujen uusien kosmeettisten tuotteiden (mutta ei lääkkeiden) myynnin vaiheittaista lopettamista. Komissio on useaan otteeseen todennut uskovansa, että tällainen kielto olisi ristiriidassa WTO:n sääntöjen kanssa, vaikka asiasta ei olekaan mitään esimerkkitapausta.

Voiko komissio kertoa, mikä WTO:n sääntö tai säännöt saattaisivat sen mielestä parlamentin kannan yhteensopimattomaksi Euroopan unionin WTO-velvoitteiden kanssa? Katsooko komissio, että jos neuvosto hyväksyisi parlamentin kannan, tämä johtaisi joka tapauksessa EU:n ulkopuolisten yritysten syrjintään? Mikäli näin ei ole, uskooko komissio, että WTO:n kaltainen organisaatio vaatisi todennäköisesti laajempaa julkista kannatusta, jos sen säännöt ovat riittävän joustavia mahdollistamaan keinot, joilla vähennetään eläinten kärsimyksiä tai tehostetaan ympäristönsuojelua tapauksissa, jolloin näitä keinoja ei yritetä käyttää protektionistisiin tarkoituksiin?

Voiko komissio lopuksi vahvistaa, että jos neuvoston kanssa ei päästä sopimukseen, aikaisempi saman vaikutuksen omaava lainsäädäntö astuu automaattisesti voimaan? Mikäli näin on, milloin tämä tapahtuu?

Pascal Lamyn komission puolesta antama vastaus

(3. syyskuuta 2002)

Parlamentin ehdottama markkinoille saattamista koskeva kielto saattaisi muodostaa kaupan esteen tuonnille kolmansista maista, joiden lait edellyttävät kosmeettisten valmisteiden ja ainesosien testaamista eläimillä kuluttajansuojan takaamiseksi. Tämä kielto voitaisiin mahdollisesti kyseenalaistaa muun muassa Maailman kauppajärjestön (WTO) sopimuksella kaupan teknisistä esteistä ja tullitariffeja ja kauppaa koskevan yleissopimuksen artikloilla III, XI and XX.

Kielto syrjisi samankaltaisia tuotteita (GATT-sopimuksen III artiklan 4 kohta, kaupan teknisiä esteitä koskevan sopimuksen 2.1 artikla). Eläimillä testattu kosmeettinen tuote on sama kuin muilla keinoilla testattu tuote, ja silti yhteisö kieltäisi toisen ja sallisi toisen.

Kielto asettaisi yhteisön testausvaatimukset ulkomaisille tuottajille. Jos heidän maassaan on erilaiset vaatimukset, jotka eivät ole yhteensovitettavissa yhteisön vaatimuksiin, tuottajat eivät voisi harjoittaa tuontia yhteisöön. Tämä saattaisi syrjiä ulkomaisia tuottajia, jotka eivät mitenkään voi mukautua kahteen ristiriitaiseen säännöstöön.

Komissio on tietoinen yleisestä huolenaiheesta, joka koskee WTO:n ilmeistä välinpitämättömyyttä eläinten hyvinvointia kohtaan. Juuri tästä syystä yhteisö on jatkuvasti kannattanut eläinten hyvinvoinnin ottamista keskustelun aiheeksi tulevissa WTO-neuvotteluissa, ja jatkaa edelleen asian edistämistä. Komissio uskoo kuitenkin, että yksipuolisen lähestymistavan omaksuminen tässä asiassa vahingoittaisi pitkän aikavälin tavoitteita.

Komissio vahvistaa, että markkinoille saattamista koskeva kielto, sellaisena kuin se on esitetty kosmeettisia valmisteita koskevan jäsenvaltioiden lainsäädännön lähentämisestä 27. heinäkuuta 1976 annetun neuvoston direktiivin 76/768/ETY(1) kuudennessa muutoksessa, tuli laillisesti voimaan 1. heinäkuuta 2002, koska parlamentti ja neuvosto eivät päässeet sopimukseen uudesta tekstistä. Komissio harkitsee kuitenkin ehdotuksen tekemistä komiteamenettelynsä kautta voimaantulopäivän siirtämisestä myöhempään päivämäärään tarpeettomien kaupan häiriöiden ja epävarmuuden välttämiseksi markkinoilla.

(1) EYVL L 262, 27.9.1976.